นายกรัฐมนตรี แถลงผลการดำเนินงานปีที่ 4 แก้ปัญหาความขัดแย้ง วางรากฐานดูแลประชาชนทุกกลุ่มสร้างการเติบโตทางเศรษฐกิจอย่างต่อเนื่อง
พลเอก ประยุทธ์ จันทร์โอชา นายกรัฐมนตรี เป็นประธานการแถลงผลการดำเนินงานปีที่ 4 ของรัฐบาล ณ ตึกสันติไมตรี (หลังนอก) ทำเนียบรัฐบาล  นายกรัฐมนตรีกล่าวว่าหลังจากบริหารราชการแผ่นดินกว่า 4 ปีที่ผ่านมา ได้แก้ปัญหาต่างๆที่สร้างผลกระทบกับประชาชนอยู่ในขณะนั้น เช่น ความขัดแย้งทางการเมือง การลงทุนที่หยุดชะงัก และปัญหาเศรษฐิจโลกชะลอตัว ด้วยเป้าหมายมุ่งยุติความขัดแย้ง สร้างการปฏิรูปประเทศ ปรับโครงสร้างเศรษฐกิจ เพื่อเป้าหมายความ มั่นคง มั่งคั่ง และยั่งยืน พร้อมทั้งดำเนินการกับการทุจริตคอรัปชั่นอย่างจริงจัง ตลอดจนการจัดระเบียบสังคมในหลายด้าน จนทำให้สถานการณ์ทุกด้านปรับตัวดีขึ้นอย่างต่อเนื่อง        นอกจากนี้ยังสามารถแก้ปัญหาต่างๆที่เป็นพันธะสัญญาระหว่างประเทศ เช่น การปลดล็อคปัญหาการบินพลเรือน หรือ ไอเคโอ การปล็ดล็อคการทำประมงผิดกฎหมาย หรือ ไอยูยู การแก้ปัญหาการค้ามนุษย์ และปัญหาการละเมิดทรัพย์สินทางปัญญาเป็นผลสำเร็จ รัฐบาลยังดำเนินตามแนวทางยุทธศาตร์ชาติ ทั้งการพัฒนาโครงสร้างพื้นฐาน เพิ่มการใช้เทคโนโลยีผลงานการวิจัยนวัตกรรม การพัฒนาพื้นที่ อีอีซี และพื้นพัฒนาอุตสาหกรรมเป้าหมายใหม่ สร้างความเข้มแข็งให้กับ เอสเอ็มอี ดูแลการส่งออก รักษาตลาดเดิมแสวงหาตลาดใหม่ ยกระดับภาคการเกษตร การศึกษา บริการสาธารณสุข การรักษาทรัพยากรธรรมชาติ         ทั้งนี้จากผลการทำงานได้สะท้อนผ่านตัวเลขการเจริญเติบโตของประเทศที่อยู่ในระดับมากกว่าร้อยละ 4.3 เมื่อปีที่ผ่านมา ขณะที่ประเทศยังคงมีพื้นฐานเศรษฐกิจที่แข็งแกร่ง ที่สำคัญรัฐบาลได้ช่วยเหลือประชาชนโดยเฉพาะกลุ่มผู้มีรายได้น้อย ผู้ด้อยโอกาสที่ลงทะเบียนไว้กว่า 14 ล้านคน ได้เข้าถึงโอกาส ทั้งเงินทุน อาชีพ ที่อยู่อาศัย การแก้ปัญหาหนี้นอกระบบ การแก้กฎหมายขายฝาก การจัดสรรที่ดินทำกินอย่างเป็นธรรม         นอกจากนี้รัฐบาลยังเดินหน้าการปฏิรูปประเทศ เช่น การปฏิรูปตำรวจที่ดำเนินการอย่างต่อเนื่อง การปรับปรุงบริการภาครัฐผ่านระบบอิเล็กทรอนิกส์ การแก้ปัญหาชายแดนภาคใต้ โดยใช้แนวทางที่เป็นสากลใช้การพัฒนานำการทหารขณะที่ด้านต่างประเทศ         นายกรัฐมนตรีเปิดเผยว่า จากการทำงานอย่างจริงจังจองรัฐบาล และการชี้แจงในโอกาสต่างๆ และจากการเป็นประธานกลุ่ม 77 ของไทย ทำให้ต่างประเทศยอมรับและมีความเชื่อมั่น จนมีความร่วมมือกับไทยเพิ่มมากขึ้นตลอด 4 ปีที่ผ่านมา